CELEX: 32018D1928
Language: hr
Date: 2018-12-06 00:00:00
Title: Provedbena odluka Komisije (EU) 2018/1928 оd 6. prosinca 2018. o odobravanju odstupanja koje je zatražila Danska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (priopćeno pod brojem dokumenta C(2018) 8081)

10.12.2018   
               
               
                  HR
               
               
                  Službeni list Europske unije
               
               
                  L 313/45
               
            
         PROVEDBENA ODLUKA KOMISIJE (EU) 2018/1928
         оd 6. prosinca 2018.
         o odobravanju odstupanja koje je zatražila Danska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora
         
            
               (priopćeno pod brojem dokumenta C(2018) 8081)
            
         
         (Vjerodostojan je samo tekst na danskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno njezin Prilog III. stavak 2. treći podstavak,
         budući da:
         
                     (1)
                  
                  
                     Komisija je 18. studenoga 2002. donijela Odluku 2002/915/EZ (2) o odobravanju odstupanja koje je zatražila Danska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora, kojom se dopušta primjena stajskoga gnoja koji sadržava najviše 230 kg dušika po hektaru godišnje na određenim stočnim gospodarstvima u okviru danskog akcijskog programa za razdoblje od 1999. do 2003. Odstupanje je produljeno Odlukom Komisije 2005/294/EZ (3) u vezi s danskim akcijskim programom za razdoblje od 2004. do 2007., Odlukom Komisije 2008/664/EZ (4) u vezi s danskim akcijskim programom za razdoblje od 2008. do 2012., Provedbenom odlukom Komisije 2012/659/EU (5) u vezi s danskim akcijskim programom za razdoblje od 2008. do 2015. te Provedbenom Odlukom (EU) 2017/847 (6) u vezi s danskim propisom o hranjivim tvarima u poljoprivredi i danskim akcijskim programom za nitrate iz lipnja 2017.
                  
               
                     (2)
                  
                  
                     Odstupanje odobreno Provedbenom odlukom (EU) 2017/847 odnosilo se za razdoblje 2015./2016. na približno 1 466 stočnih gospodarstava, 443 134 grla stoke i 210 061 hektar obradivog zemljišta, što odgovara udjelima od 4,2 % ukupnog broja gospodarstava, 19,6 % ukupnog broja grla stoke, odnosno 8,6 % ukupne obradive površine u Danskoj.
                  
               
                     (3)
                  
                  
                     Danska je 6. veljače 2018. Komisiji podnijela zahtjev za obnovu odstupanja na temelju stavka 2. trećeg podstavka Priloga III. Direktivi 91/676/EEZ.
                  
               
                     (4)
                  
                  
                     Danska ima akcijski program koji obuhvaća razdoblje od 2017. do 2020. u skladu s člankom 5. Direktive 91/676/EEZ, dijelovima Propisa o stoci, stajskom gnoju, silaži itd. za tržišnu uporabu br. 865 od 23. lipnja 2017. kako je izmijenjen, pročišćenim tekstom Zakona o upotrebi gnojiva na poljoprivrednim gospodarstvima i biljnom pokrovu 388 br. 433 od 3. svibnja 2017., kako je izmijenjen, te Propisom o upotrebi gnojiva na poljoprivrednim gospodarstvima za razdoblje planiranja 2017./2018. br. 963 od 12. srpnja 2017. Kao dopunu tim mjerama Danska provodi ciljani program postrnih usjeva za 2017. i 2018. te ciljani propis iz 2019. na temelju Zakona o upotrebi gnojiva na poljoprivrednim gospodarstvima i biljnom pokrovu. Dansko zakonodavstvo uključuje i opći propis o fosforu u skladu sa Zakonom o stočarstvu i uporabi gnojiva te Propisu o stoci, stajskom gnoju, silaži itd. za tržišnu upotrebu.
                  
               
                     (5)
                  
                  
                     Dansko zakonodavstvo kojim se provodi Direktiva 91/676/EEZ uključuje ograničenja za primjenu dušika. Zakonodavstvo kojim se ograničava primjena fosfora stupilo je na snagu u kolovozu 2017.
                  
               
                     (6)
                  
                  
                     Dansko zakonodavstvo uključuje kombinirani ciljani program za dobrovoljne i obvezne postrne usjeve za razdoblje obuhvaćeno ovom Odlukom. Prema tom bi programu obvezne odredbe za postrne usjeve trebale stupiti na snagu automatski ako se dobrovoljnim sporazumima za postrne usjeve ne uspiju ostvariti ciljevi u pogledu okoliša. Područja pod postrnim usjevima trebala bi, osim s nacionalnim zahtjevom za obvezne postrne usjeve, biti u skladu i s danskim Zakonom br. 433 od 3. svibnja 2017. o upotrebi gnojiva na poljoprivrednim gospodarstvima i biljnom pokrovu. Opisani je program potreban kako bi se osiguralo da primjenom postojećeg odstupanja ne dođe do pogoršanja kvalitete vode.
                  
               
                     (7)
                  
                  
                     Na temelju informacija koje je Danska dostavila s obzirom na odstupanje odobreno Provedbenom odlukom (EU) 2017/847 vidljivo je da tim odstupanjem nije prouzročeno pogoršanje kvalitete vode u usporedbi s područjima koja nisu obuhvaćena odstupanjem. Podaci o provedbi Direktive 91/676/EEZ za razdoblje od 2012. do 2015. (7) pokazuju da za podzemne vode 83,4 % mjesta za praćenje ima srednju vrijednost koncentracije nitrata manju od 50 mg/l, a 27,5 % manju od 25 mg/l. Kad je riječ o slatkim površinskim vodama, na 99,4 % mjesta za praćenje srednja je vrijednost koncentracije nitrata manja od 50 mg/l, dok je na 85,8 % mjesta za praćenje ona manja od 25 mg/l. Iz podataka dobivenih praćenjem vidljiv je općenit stabilan trend koncentracije nitrata u podzemnim vodama i slatkim površinskim vodama u usporedbi s prethodnim razdobljem izvješćivanja (od 2008. do 2011.). Podaci o eutrofikaciji pokazuju da je 25 % praćenih jezera dobilo oznaku vrlo dobrog/dobrog stanja, a 75 % oznaku manje od dobrog stanja i da su 2 od 119 praćenih estuarijskih/priobalnih voda dobile oznaku dobrog stanja.
                  
               
                     (8)
                  
                  
                     Nakon razmatranja zahtjeva Danske na osnovi elemenata opisanih u stavku 2. trećem podstavku Priloga III. Direktivi 91/676/EEZ te s obzirom na iskustvo stečeno odstupanjem kako je predviđeno odlukama 2002/915/EZ, 2005/294/EZ, 2008/664/EZ i Provedbenom odlukom 2012/659/EU, Komisija smatra da se količinom stajskoga gnoja koji je Danska predvidjela, tj. 230 kg dušika po hektaru godišnje, neće dovesti u pitanje ostvarivanje ciljeva iz Direktive 91/676/EEZ ako budu ispunjeni određeni strogi uvjeti u pogledu postrnih usjeva, ograničenja fosfora, rotacijskog sustava usjeva, primjene stajskog i ostalih gnojiva te uzorkovanja i analize tla.
                  
               
                     (9)
                  
                  
                     Na poljoprivrednim gospodarstvima na kojima je dopuštena primjena stajskoga gnoja koji sadržava do 230 kg dušika po hektaru pravodobnim se ažuriranjem godišnjih planova gnojidbe osigurava dosljednost u odnosu na stvarne poljoprivredne prakse, a stalnim biljnim pokrovom na obradivim površinama i postrnim usjevima osigurava se nadoknada gubitka nitrata u podzemnom sloju u jesen te se ograničavaju zimski gubici dušika.
                  
               
                     (10)
                  
                  
                     Direktivom 2000/60/EZ Europskog parlamenta i Vijeća (8) utvrđuje se sveobuhvatan, prekogranični pristup za zaštitu voda organiziran u vodnom području s ciljem postizanja dobrog stanja europskih vodnih tijela do 2015. Smanjenje količine hranjivih tvari sastavni je dio tog cilja. Odobravanje odstupanja na temelju ove Odluke ne dovodi u pitanje odredbe iz Direktive 2000/60/EZ i ne isključuje da mogu biti potrebne dodatne mjere kako bi se ispunile obveze koje iz nje proizlaze.
                  
               
                     (11)
                  
                  
                     Direktivom 2007/2/EZ Europskog parlamenta i Vijeća (9) utvrđuju se opća pravila za uspostavljanje infrastrukture za prostorne informacije u Uniji za potrebe politika Unije u pogledu okoliša te politika ili aktivnosti koje mogu utjecati na okoliš. Ako je primjenjivo, prostorne informacije prikupljene u kontekstu ove Odluke trebale bi biti u skladu s odredbama te direktive. Kako bi se smanjilo administrativno opterećenje i povećala dosljednost podataka, Danska bi se prilikom prikupljanja potrebnih podataka u skladu s ovom odlukom trebala koristiti informacijama dobivenima u okviru integriranog administrativnog i kontrolnog sustava uspostavljenog u skladu s poglavljem II. glavom V. Uredbe (EU) br. 1306/2013 Europskog parlamenta i Vijeća. (10)
                     
                  
               
                     (12)
                  
                  
                     Mjere predviđene ovom Odlukom u skladu su s mišljenjem Odbora za nitrate osnovanog u skladu s člankom 9. Direktive 91/676/EEZ,
                  
               DONIJELA JE OVU ODLUKU:
         
            Članak 1.
            Odstupanje
            Odstupanje koje je dopisom od 6. veljače 2018. zatražila Danska kako bi se dopustila primjena veće količine dušika iz stajskoga gnoja na zemljištu od one predviđene u stavku 2. drugom podstavku prvoj rečenici Priloga III. Direktivi 91/676/EEZ odobrava se u skladu s uvjetima utvrđenima u ovoj Odluci.
         
         
            Članak 2.
            Područje primjene
            Odstupanje se primjenjuje na stočna gospodarstva na kojima plodored usjeva obuhvaća više od 80 % usjeva s visokim stupnjem potrošnje dušika i dugotrajnim razdobljem rasta te za koje je izdano odobrenje u skladu s člankom 6.
         
         
            Članak 3.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        „stočno gospodarstvo” znači gospodarstvo s godišnjom proizvodnjom dušika iz stajskoga gnoja većom od 300 kg od kojih najmanje dvije trećine potječu od stoke;
                     
                  
                        (b)
                     
                     
                        „usjevi koji se podsijavaju travom” znači žitarice za silažu, kukuruz za silažu, jare žitarice,ozime žitarice ili jari ječam i grašak, koje treba podsijati travom prije ili nakon žetve;
                     
                  
                        (c)
                     
                     
                        „usjevi s visokim stupnjem potrošnje dušika i dugotrajnim razdobljem rasta” znači bilo koje od sljedećega:
                        
                                    i.
                                 
                                 
                                    trava;
                                 
                              
                                    ii.
                                 
                                 
                                    travnati postrni usjevi;
                                 
                              
                                    iii.
                                 
                                 
                                    krmna repa;
                                 
                              
                                    iv.
                                 
                                 
                                    usjevi koji se podsijavaju travom;
                                 
                              
                                    v.
                                 
                                 
                                    cikorija;
                                 
                              
                  
                        (d)
                     
                     
                        „trava” znači trajni ili privremeni travnjak;
                     
                  
                        (e)
                     
                     
                        „profil tla” znači sloj tla ispod razine tla do dubine od 0,90 m ili do prosječne najviše razine podzemnih voda ako je ta razina za manje od 0,90 m ispod razine tla.
                     
                  
         
            Članak 4.
            Uvjeti za odstupanje
            Odstupanje se odobrava uz sljedeće uvjete:
            
                        1.
                     
                     
                        Propis br. 865 od 23. lipnja 2017. o stoci, stajskom gnoju, silaži itd. za tržišnu upotrebu. stupio je na snagu 1. kolovoza 2017. te su njime utvrđene izravne gornje granice za primjenu fosfora diljem zemlje ovisno o vrsti gnojiva. Gornje granice obuhvaćaju primjenu fosfora iz svih vrsta gnojiva: organskih gnojiva, uključujući stajski gnoj, digestata bioplina, otplinjene biljne biomase, mulja dobivenog obradom komunalne kanalizacijske vode te industrijskih gnojiva. Strože gornje granice za primjenu fosfora primjenjuju se u slivnim područjima vodenog okoliša osjetljivog na fosfor.
                     
                  
                        2.
                     
                     
                        Uspostavlja se sustav pokazatelja i praćenja količine fosfora koja se primjenjuje na poljoprivrednim zemljištima u Danskoj. Ako sustav pokazatelja ili sustav praćenja pokaže da bi se stvarnom godišnjom prosječnom stopom gnojidbe fosforom na poljoprivrednim tlima u Danskoj mogle prekoračiti ili su već prekoračene razine prosječne nacionalne gnojidbe fosforom određene za razdoblje od 2018. do 2025., gornje granice za najvišu primjenu fosfora smanjuju se na odgovarajući način.
                     
                  
                        3.
                     
                     
                        Danski Zakon br. 310 od 4. travnja 2017. o izmjeni Zakona o upotrebi gnojiva na poljoprivrednim gospodarstvima i biljnom pokrovu (zahtjev za uspostavljanje ciljanih postrnih usjeva) stupio je na snagu 5. travnja 2017. te je njime uspostavljen kombinirani ciljani program za dobrovoljne i obvezne postrne usjeve na osnovi potrebe za smanjenjem sadržaja nitrata u podzemnim i u priobalnim vodama. Na temelju tog programa obvezne odredbe za postrne usjeve stupaju na snagu automatski ako se dobrovoljnim sporazumima za postrne usjeve ne uspiju ostvariti dostatni ciljevi u pogledu okoliša. U skladu sa Zakonom br. 497 od 22. svibnja 2018. o izmjeni Zakona o upotrebi gnojiva na poljoprivrednim gospodarstvima i biljnom pokrovu (ciljani propis o nitratima itd.) postrni usjevi mogu se zamijeniti navedenim alternativnim mjerama u okviru programa.
                     
                  
                        4.
                     
                     
                        Postrni usjevi u okviru tog programa pridodaju se postrnim usjevima zasađenima u skladu s nacionalnim obveznim zahtjevom za 10 ili 14 % postrnih usjeva na zemljištu za usjeve na poljoprivrednim gospodarstvima te se ne mogu uvesti na površini koja se upotrebljava za ispunjavanje zahtjeva za ekološki značajnu površinu za postrne usjeve.
                     
                  
         
            Članak 5.
            Zahtjevi za odobrenje
            
               1.   Stočari mogu nadležnim tijelima podnijeti zahtjev za godišnje odobrenje za primjenu stajskoga gnoja koji sadržava najviše 230 kg dušika po hektaru po razdoblju planiranja.
               Vremensko ograničenje za podnošenje zahtjeva odgovara nacionalnom roku za prijavu za osnovno plaćanje u okviru ZPP-a te za podnošenje zahtjeva za kvotu za gnojivo i plana za postrne usjeve.
            
            
               2.   Podnošenjem zahtjeva iz članka 1. podrazumijeva se da podnositelj zahtjeva izjavljuje da su ispunjeni uvjeti iz članaka 7., 8. i 9.
            
         
         
            Članak 6.
            Izdavanje odobrenja
            Odobrenja za primjenu određene količine stajskoga gnoja sa stočnoga gospodarstva, uključujući gnoj koji izlučuju same životinje i obrađeni gnoj, koji sadržava najviše 230 kg dušika po hektaru po razdoblju planiranja izdaju se u skladu s uvjetima utvrđenima u člancima 7., 8. i 9.
         
         
            Članak 7.
            Uvjeti za primjenu stajskoga gnojiva i ostalih gnojiva
            
               1.   Ukupnim unosom dušika ne smije se premašiti predviđena potreba usjeva za hranjivim tvarima, uzimajući u obzir količinu hranjivih tvari dobivenih iz tla. Njime se ne smiju premašiti najveće dopuštene količine primjene kako su utvrđene Propisom o upotrebi gnojiva u poljoprivredi za razdoblje planiranja 2017./2018. br. 963 (12. srpnja 2017.) i odgovarajućim propisima za sljedeća razdoblja planiranja.
            
            
               2.   Plan gnojidbe priprema se za cjelokupnu površinu stočnoga gospodarstva. Plan se čuva na gospodarstvu. Obuhvaća razdoblje od 1. kolovoza do 31. srpnja sljedeće godine. Plan gnojidbe obuhvaća sljedeće:
               
                           (a)
                        
                        
                           plan plodoreda kojim se utvrđuje:
                           
                                       i.
                                    
                                    
                                       površina parcela s usjevima s visokim stupnjem potrošnje dušika i dugotrajnim razdobljem rasta;
                                    
                                 
                                       ii.
                                    
                                    
                                       površina parcela s usjevima koji nisu navedeni u točki i.;
                                    
                                 
                                       iii.
                                    
                                    
                                       skica na kojoj je prikazana lokacija parcela iz točaka i., odnosno ii.;
                                    
                                 
                     
                           (b)
                        
                        
                           broj grla stoke na poljoprivrednom gospodarstvu, opis sustava nastambi i skladištenja stajskoga gnoja, uključujući kapacitet raspoloživog spremnika za stajski gnoj;
                        
                     
                           (c)
                        
                        
                           izračun dušika i fosfora iz stajskoga gnoja proizvedenog na poljoprivrednom gospodarstvu;
                        
                     
                           (d)
                        
                        
                           opis obrade stajskoga gnoja, ako je primjenjivo, i očekivanih svojstava obrađenog stajskoga gnoja;
                        
                     
                           (e)
                        
                        
                           količina, vrsta i karakteristike stajskoga gnoja otpremljenog s poljoprivrednoga gospodarstva ili dostavljenog na njega;
                        
                     
                           (f)
                        
                        
                           predviđena količina dušika i fosfora potrebna za usjev na svakoj parceli;
                        
                     
                           (g)
                        
                        
                           izračun primjene dušika i fosfora iz stajskoga gnoja za svaku parcelu;
                        
                     
                           (h)
                        
                        
                           izračun primjene dušika i fosfora iz umjetnog i drugih gnojiva za svaku parcelu;
                        
                     
                           (i)
                        
                        
                           naznačeno vrijeme primjene stajskoga gnoja i umjetnih gnojiva.
                        
                     Plan gnojidbe revidira se u roku od najviše sedam dana nakon svake promjene u poljoprivrednoj praksi na stočnom gospodarstvu. Račun gnojidbe podnosi se nadležnim tijelima najkasnije do kraja ožujka svake godine.
            
            
               3.   Stajski gnoj ne primjenjuje se u razdoblju od 31. kolovoza do 1. ožujka na travnjacima koji će se sljedećeg proljeća preorati.
            
         
         
            Članak 8.
            Uvjeti za uzorkovanje i analize tla
            
               1.   Uzorci se uzimaju iz gornjih 30 cm tla poljoprivrednog zemljišta te se analizira njihov sadržaj dušika i fosfora.
            
            
               2.   Uzorkovanje i analize provode se najmanje jednom u četiri godine za svaku površinu stočnoga gospodarstva koja je homogena s obzirom na plodored i karakteristike tla.
            
            
               3.   Za svakih pet hektara poljoprivrednog zemljišta provodi se najmanje jedno uzorkovanje i analiza.
            
            
               4.   Rezultati analiza dostupni su za pregled na stočnom gospodarstvu.
            
         
         
            Članak 9.
            Uvjeti za gospodarenje zemljištem
            
               1.   Na najmanje 80 % površine dostupne za primjenu stajskoga gnoja uzgajaju se usjevi s visokim stupnjem potrošnje dušika i dugotrajnim razdobljem rasta.
            
            
               2.   Travnati postrni usjevi ne oru se prije 1. ožujka godine koja slijedi onoj u kojoj su uvedeni.
            
            
               3.   Privremeni travnjaci oru se u proljeće. Usjevi s visokim stupnjem potrošnje dušika i dugotrajnim razdobljem rasta siju se što prije, a najkasnije u roku od tri tjedna nakon što je trava izorana.
            
            
               4.   Plodored ne uključuje mahunarke ili druge biljke koje vezuju atmosferski dušik, osim sljedećih:
               
                           (a)
                        
                        
                           djeteline na travnjacima na kojima je manje od 50 % površine pokriveno njome i lucernom;
                        
                     
                           (b)
                        
                        
                           lucerne na travnjacima na kojima je manje od 50 % površine pokriveno njome i djetelinom;
                        
                     
                           (c)
                        
                        
                           ječma i graška podsijanog travom.
                        
                     
            
               5.   Količine dušika iz gnojidbe za usjeve na zemljištu koje je prethodno bilo pokriveno privremenim travnjakom umanjuju se za vrijednost dušika prethodnih usjeva u skladu s Propisom o upotrebi gnojiva u poljoprivredi za razdoblje planiranja 2017./2018. br. 963 (12.srpnja.2017.) i odgovarajućim propisima za sljedeća razdoblja planiranja koji se odnose na standarde gnojidbe, tablicu normi za gnojidbu poljoprivrednih kultura i povrća te naknadnim izmjenama.
            
         
         
            Članak 10.
            Praćenje
            
               1.   Nadležna tijela osiguravaju izradu karata na kojima je prikazano sljedeće:
               
                           (a)
                        
                        
                           postotak stočnih gospodarstava u svakoj općini za koja su izdana odobrenja;
                        
                     
                           (b)
                        
                        
                           postotak grla stoke u svakoj općini za koja su izdana odobrenja;
                        
                     
                           (c)
                        
                        
                           postotak poljoprivredne površine u svakoj općini za koju su izdana odobrenja.
                        
                     Te se karte ažuriraju svake godine.
               Nadležna tijela svake godine prikupljaju podatke o plodoredima i poljoprivrednoj praksi na stočnim gospodarstvima za koje su izdana odobrenja u skladu s ovom Odlukom. Ti se podaci ažuriraju svake godine.
            
            
               2.   Nadležna tijela prate kvalitetu vode u području korijena, površinske vode i podzemne vode te dostavljaju Komisiji podatke o dušiku i fosforu u profilu tla te o koncentraciji nitrata u površinskim i podzemnim vodama, i pod uvjetima odstupanja i pod uvjetima bez odstupanja.
               Praćenje se provodi na zemljištu poljoprivrednoga gospodarstva u okviru nacionalnog programa praćenja poljoprivrednog slivnog područja. Mjesta za praćenje reprezentativna su za glavne vrste tla, prevladavajuće prakse gnojidbe i glavne usjeve.
               Pojačano praćenje kvalitete vode provodi se u područjima na pjeskovitim tlima. Uz to se na najmanje 3 % svih poljoprivrednih gospodarstava za koja je izdano odobrenje prate koncentracije nitrata u površinskim i podzemnim vodama.
            
            
               3.   Nadležna tijela provode istraživanja i kontinuirane analize hranjivih tvari u okviru nacionalnog programa praćenja poljoprivrednog slivnog područja te dostavljaju podatke o lokalnoj upotrebi zemljišta, plodoredima i poljoprivrednoj praksi na stočnim gospodarstvima za koje je izdano odobrenje.
               Informacije i podaci prikupljeni analizom hranjivih tvari iz članka 7. te praćenjem iz članka 7. stavka 2. upotrebljavaju se za izračune na temelju modela gubitka dušika i fosfora sa stočnih gospodarstava za koje je izdano odobrenje na temelju znanstvenih načela.
            
            
               4.   Nadležna tijela moraju odrediti i pratiti postotke zemljišta na koje se primjenjuje odstupanje, a koje je pokriveno:
               
                           (a)
                        
                        
                           djetelinom ili lucernom na travnjacima;
                        
                     
                           (b)
                        
                        
                           ječmom i graškom podsijanim travom.
                        
                     
         
         
            Članak 11.
            Provjera
            
               1.   Nadležna tijela osiguravaju da se zahtjevi za odobrenje podnose administrativnoj kontroli. Ako se kontrolom ustanovi da podnositelj zahtjeva ne ispunjava uvjete iz članaka 7., 8. i 9., zahtjev se odbija, a podnositelj zahtjeva obavješćuje se o razlozima odbijanja.
            
            
               2.   Nadležna tijela uspostavljaju program za inspekcije poljoprivrednih gospodarstava za koja je izdano odobrenje.
               Program se temelji na analizi rizika uzimajući u obzir rezultate kontrola prethodnih godina u pogledu uvjeta utvrđenih u člancima 7., 8. i 9. te rezultate kontrola usklađenosti s nacionalnim propisima kojima se prenosi Direktiva 91/676/EEZ.
            
            
               3.   Inspekcije se sastoje od inspekcija na terenu i kontrole na licu mjesta s obzirom na ispunjavanje uvjeta iz članaka 7., 8. i 9. te godišnje obuhvaćaju najmanje 7 % stočnih gospodarstava za koja je izdano odobrenje. Ako se utvrdi da se na stočnom gospodarstvu ne ispunjavaju ti uvjeti, nositelj odobrenja novčano se kažnjava u skladu s nacionalnim pravom te nema pravo na odobrenje za sljedeće razdoblje planiranja.
            
            
               4.   Nadležnim se tijelima dodjeljuju potrebne ovlasti i sredstva za provjeru ispunjavanja uvjeta za odstupanje koje se odobrava u skladu s ovom odlukom.
            
         
         
            Članak 12.
            Izvješćivanje
            Nadležna tijela svake godine najkasnije do 31. prosinca Komisiji podnose izvješće koje sadržava sljedeće informacije:
            
                        (a)
                     
                     
                        karte na kojima su za svaku općinu prikazani postoci stočnih gospodarstava, grla stoke i poljoprivrednog zemljišta obuhvaćenih pojedinačnim odstupanjima te karte o lokalnoj upotrebi tla iz članka 10. stavka 1.;
                     
                  
                        (b)
                     
                     
                        rezultate praćenja podzemnih i površinskih voda u pogledu koncentracija nitrata i fosfora, uključujući informacije o trendovima kvalitete vode, i pod uvjetima odstupanja i pod uvjetima bez odstupanja, te učinak odstupanja na kvalitetu vode iz članka 10. stavka 2.;
                     
                  
                        (c)
                     
                     
                        rezultate praćenja tla u pogledu koncentracija dušika i fosfora u vodi u području korijena, i pod uvjetima odstupanja i pod uvjetima bez odstupanja iz članka 10. stavka 2.;
                     
                  
                        (d)
                     
                     
                        rezultate istraživanja o lokalnoj upotrebi tla, plodoredima i poljoprivrednim praksama iz članka 10. stavka 3.;
                     
                  
                        (e)
                     
                     
                        rezultate izračuna na temelju modela opsega gubitka dušika i fosfora sa stočnih gospodarstava za koja je izdano odobrenje iz članka 10. stavka 3.;
                     
                  
                        (f)
                     
                     
                        tablice s prikazom postotka poljoprivrednog zemljišta na koje se primjenjuje odstupanje, a koje je prekriveno djetelinom ili lucernom na travnjacima te ječmom/graškom podsijanim travom iz članka 10. stavka 4.;
                     
                  
                        (g)
                     
                     
                        ocjenu provedbe uvjeta za odstupanje na temelju kontrola na razini poljoprivrednoga gospodarstva i informacije o stočnim gospodarstvima koja ne ispunjavaju uvjete na temelju rezultata administrativnih inspekcija i inspekcija na terenu iz članka 11.;
                     
                  
                        (h)
                     
                     
                        trendove u pogledu broja grla stoke i proizvodnje stajskoga gnoja za svaku kategoriju stoke u Danskoj te na stočnim gospodarstvima za koja je odobreno odstupanje;
                     
                  
                        (i)
                     
                     
                        provedbu uvjeta za odstupanje iz članka 4.
                     
                  Ako je primjenjivo, prostorni podaci sadržani u izvješću u skladu su s odredbama Direktive 2007/2/EZ. Prilikom prikupljanja potrebnih podataka Danska se, prema potrebi, koristi informacijama dobivenima u okviru integriranog administrativnog i kontrolnog sustava uspostavljenog u skladu s člankom 67. stavkom 1. Uredbe (EU) br. 1306/2013.
         
         
            Članak 13.
            Razdoblje primjene
            Ova se Odluka primjenjuje do 31. srpnja 2020.
         
         
            Članak 14.
            Primatelj
            Ova je Odluka upućena Kraljevini Danskoj.
         
         
            Sastavljeno u Bruxellesu 6. prosinca 2018.
            
               
                  Za Komisiju
               
               Karmenu VELLA
               
                  Član Komisije
               
            
         
         
            (1)  SL L 375, 31.12.1991., str. 1.
         
         
            (2)  Odluka Komisije 2002/915/EZ od 18. studenoga 2002. o zahtjevu za odstupanje iz stavka 2. točke (b) Priloga III. Direktivi Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora i njezina članka 9. (SL L 319, 23.11.2002., str. 24.).
         
            (3)  Odluka Komisije 2005/294/EZ od 5. travnja 2005. o zahtjevu za odstupanje iz stavka 2. točke (b) Priloga III. Direktivi Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora i njezina članka 9. (SL L 94, 13.4.2005., str. 34.).
         
            (4)  Odluka Komisije 2008/664/EZ od 8. kolovoza 2008. o izmjeni Odluke 2005/294/EZ o zahtjevu za odstupanje iz stavka 2. točke (b) Priloga III. Direktivi Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora i njezina članka 9. (SL L 217, 13.8.2008., str. 16.).
         
            (5)  Provedbena odluka Komisije 2012/659/EU od 23. listopada 2012. o odobravanju odstupanja koje je zatražila Kraljevina Danska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 295, 25.10.2012., str. 20.).
         
            (6)  Provedbena odluka Komisije (EU) 2017/847 оd 16. svibnja 2017. o odobravanju odstupanja koje je zatražila Danska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 125, 18.5.2017., str. 35.)
         
            (7)  SWD(2018) 246 final – Radni dokument službi Komisije uz dokument Izvješće Komisije Vijeću i Europskom parlamentu o provedbi Direktive Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora na temelju izvješća država članica za razdoblje 2012.–2015.
         
            (8)  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1.).
         
            (9)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).
         
            (10)  Uredba (EU) 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20.12.2013., str. 549.).